# Miles Dempsey

El General Sir Miles Christopher Dempsey GBE KCB DSO MC (15 de desembre de 1896 – 5 de juny de 1969) va ser un militar britànic durant la Segona Guerra Mundial. Va ser el comandant del Segon Exèrcit britànic durant el Desembarcament de Normandia.

## Biografia

Miles Dempsey era descendent directe dels O'Dempseys de Clanmalier, una família aristocràtica Gaèlica que podia retrocedir en els seus avantpassats fins al Gran Rei d'Irlanda al segle ii. Els seus avantpassats van abandonar Irlanda després de les confiscacions del segle xvii.
El pare era A.F. Dempsey de Hoylake, Cheshire. El 1948 es casà amb Viola, la filla menor del Capità Percy O'Reilly de Colamber, Comtat de Westmeath, Irlanda. Dempsey va ser educat a la Shrewsbury School i a la Reial Acadèmia Militar de Sandhurst

### I Guerra Mundial i Període d'Entreguerres

Després de graduar-se a la Reial Acadèmia Militar de Sandhurst el 17 de febrer de 1915, s'incorporà al Reial Regiment de Berkhire (Princesa Charlotte de Gal·les). Serví al Front Occidental durant la I Guerra Mundial a França i Bèlgica, sent ferit i rebent la Creu Militar per valentia i una menció als despatxos
Després de la guerra seguí al seu regiment, i entre 1918 i 1921 va estar destinat a Mesopotàmia, per tornar al Regne Unit i assistir a l'Acadèmia d'Estat Major. El 39 d'agost de 1923 va ser nomenat Oficial de Companyia de Cadets a l'Acadèmia de Sandhurst, i entre 1932 i 1934 exercí com a capità d'Estat Major a l'Oficina de Guerra de Londres.
El 1934 va ser destinat com a Major de brigada a la 5a Brigada d'Infanteria, i entre 1936-37 tornà al seu antic Reial Regiment de Berkhire per comandat el 1r batalló. Entre maig de 1937 i gener de 1938 va servir com a Oficial de 2n Grau a l'Estat Major General de les Forces de Defensa a Sud-àfrica.

### Segona Guerra Mundial

A l'inici de la Segona Guerra Mundial, Dempsey havia assolit el rang de Tinent coronel i comandava la 13a Brigada d'Infanteria del Cos Expedicionari Britànic a França. Igual que la resta d'unitats aliades, la seva brigada va haver de retrocedir fins a Dunkerque, on formà part de la rereguarda per a l'evacuació. Per la seva tasca durant l'evacuació, Dempsey va rebre l'Orde del Servei Distingit.
El 19 de juliol de 1940 va ser destinat a l'Estat Major General del VII Cos, que seria reformat com a I Cos Canadenc. Al juny de 1941 passaria a comandar la 46a Divisió d'Infanteria (North Midland and West Riding); i a l'octubre seria destinat a la 42a Divisió d'Infanteria (East Lancashire), que un mes després seria reformada i redesignada com a 42a Divisió Blindada.
El desembre del 1942 va ser promogut a tinent general, comandant el XIII Cos dins de l'estructura del 8è Exèrcit, durant la Campanya del nord d'Àfrica. A continuació col·laborà en la planificació de la invasió de Sicília, comandant l'assalt sobre Sicília al juliol de 1943. Posteriorment, Dempsey també participaria en la invasió d'Itàlia a través de l'Estret de Messina, a on les seves tropes avançarien uns 500 km al nord abans d'enllaçar amb les tropes americanes desembarcades al golf de Salern.
Al nord d'Àfrica, Sicília i Itàlia, Dempsey adquirí reputació per la seva mestria en les operacions combinades. Això va fer que Bernard Montgomery, el seu cap al nord d'Àfrica i a Sicília, el triés per comandar el Segon Exèrcit el gener de 1944. El Segon Exèrcit era la principal força britànica (tot i que també incloïa tropes canadenques i poloneses) que participaria en el Desembarcament de Normandia, aconseguint notables èxits a les platges Gold, Juno i Sword.
Els assalts de les platges van ser seguits per una difícil batalla durant la qual les tropes anglo-canadenques van haver d'enfrontar-se a una decidida defensa alemanya, estavellant-se principalment a Caen. El Segon Exèrcit aconseguí realitzar un avanç ràpid pel nord de França, dirigint-se cap a Bèlgica, alliberant Brussel·les i Anvers al setembre de 1944. Després del desgast ocasionat al XXX Cos durant l'Operació Horta, el 2n Exèrcit passaria la resta de 1944 explotant el sortent creat a les línies alemanyes entre els rius Mosa i Rin als Països Baixos. A mitjans de gener de 1945, els Cossos XII i VIII van llançar l'Operació Blackcock, preparant el salt final sobre el Rin. El riu finalment va ser travessat el 23 de març de 1945 i, al maig, els homes de Dempsey van capturar les ciutats de Bremen, Hamburg i Kiel.
Miles Dempsey va ser considerat un oficial altament competent. Va tenir un control molt efectiu sobre el II Exèrcit sense haver d'ocupar els titulars dels diaris. El 9 d'agost de 1945 va ser nomenat Comandant en Cap del XIV Exèrcit a Singapur i Malàisia.

### Postguerra

El 1946, Dempsey va ser nomenat Comandant en Cap a l'Orient Mitjà, i entre 1946 i 1947 ocupà el càrrec de Aide-de-Camp General del Rei. Finalment es retirà de l'Exèrcit Britànic al juliol de 1947, ocupant diversos càrrecs honorífics, així com diversos càrrecs directius a l'empresa privada.
Miles Dempsey va morir a Yattendon, Berkshire el 1969, amb 72 anys.

## Carrera
### Dates de promoció

* Tinent de 2a - 17/02/1915 [9391]
* Tinent - 08/08/1915
* Capità - 20/05/1921 (en funcions - 28/07/1916-22/08/1916; 30/11/1916-08/02/1917; 20/07/1917-15/07/1918; 24/07/1918-19/05/1921)
* Major - 22/09/1932
* Tinent Coronel - 11/02/1938
* Coronel - 11/08/1941, antiguitat 11/02/1941
* Brigadier - 20/11/1939-19/05/1940
* Major General - 15/06/1942-11/12/1943 (nomenament definitiu 27/04/1944)
* Tinent General – 02/01/1945 (en funcions - 12/12/1942-01/01/1945)
* General – 14/10/1946 (retirat el 22/08/1947) (en funcions - 28/06/1946-13/10/1946)

### Condecoracions

* Gran Creu de l'Orde Britànic – 2/1/1956
   * Cavaller Comandant de l'Orde Britànic – 5/7/1945 (Nord-oest d'Europa)
* Comandant de l'Orde del Bany – 26/6/1944 (Normandia)
   * Company de l'Orde del Bany – 14/10/1943 (Sicília)
* Orde del Servei Distingit – 11/7/1940
* Creu Militar – 3/6/1919
* 4 Mencions als Despatxos – 28/12/1918, 26/07/1940, 09/08/1945, 04/04/1946
* Estrella de 1914-15
* Medalla Britànica de la Guerra 1914-20
* Medalla de la Victòria 1914-1918
* Medalla del Servei General amb barra "Nord-oest de Pèrsia"
* Estrella de 1939-45
* Estrella d'Àfrica
* Estrella d'Itàlia
* Estrella de França i Alemanya
* Medalla de la Guerra 1939-1945
* Medalla del Servei Distingit a l'Exèrcit (Estats Units) – 16/1/1948
* Comandant de la Legió del Mèrit (Estats Units) – 12/4/1945
* Gran Oficial de l'Orde de Leopold amb Palma (Bèlgica) – 16/1/1948
* Creu de Guerra 1940 amb Palma (Bèlgica) – 16/1/1948
* Gran Oficial de l'Orde d'Orange-Nassau amb Espases (Països Baixos) – 20/1/1947